《寄题任况之樗翁轩诗》
宋代·苏过

豫章生而奇，蔚有千寻志。柯为直见伐，根中万乘器。

自贻斧斤厄，信坐文章累。不如樗与栎，生理默自遂。

荣枯同蒿艾，老死徒弃置。我愿处不材，一官隐官市。

岂知夏畦劳，乃负渊明愧。却羡任公子，萧然居畏垒。

弹冠聊尔尔，颇似漆园吏。官居接农舍，稼穑云靡靡。

放衙日亭午，吏散饱春睡。此语慎勿出，请为仓庾氏。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。